text: Politiet efterlyser stjålen racercykel til en værdi af 50.000 kroner
  25 januar 2017 kl. 15.49
  En racercykel af den helt dyre slags er forsvundet efter et indbrud. Politiet søger nu hjælp. 
  Er du blevet tilbudt at købe en helt ny, billig racercykel for nylig? Eller har du set den i en annonce? 
  En borger fra Vojens savner sin racercykel, efter at ubudne gæster har været på besøg.
  Syd- og Sønderjyllands Politi efterlyser lige nu racercykelen, der har en værdi af 50.000 kroner. Cyklen er stjålet ved et indbrud i Vojens.
  Indbruddet fandt sted mellem den 18. og den 20. januar i år.
  Cyklen er en helt ny matsort Canyon Ultimate Aero i størrelsen small. Den er monteret med elektronisk gearskifte og carbonhjul. 
  Har man set noget, eller er man blevet tilbudt cyklen, kan man kontakte Syd- og Sønderjyllands Politi på telefon 114.
  
  
  